《分题赋得任公钓台送王允刚归义兴》
明代·虞堪

任公有钓台，阳羡西门道。六朝去已远，一守称绝倒。

无事每萧閒，于焉事幽讨。惠政实已多，昔民仰苍昊。

至今钓游处，水清山亦好。云天日为旗，野树春如葆。

鱼鸟识风流，江山见文藻。王孙远游归，悽迷思芳草。

壮气溢前修，我当论怀抱。出处可探奇，有志莫易老。

作者简介：元末明初苏州府长洲人，字克用，一字胜伯。元末隐居不仕。家藏书甚富，手自编辑。好诗，工山水。洪武中为云南府学教授，卒官。有《希澹园诗集》。